Aṭas ur neẓri ara azal n Dda Lmulud armi d asmi yemmut. Asmi akken yemḍel, walan d akken mačči d izli n yimdanen i d-yeqqersen ɣer Tewrirt. Ussan-d seg yal tama n tmurt, ussan-d ula seg berra…Ass-nni, faqqen akken ma llan s wazal n urgaz-agi. Acu kan, tikwal ad as-tiniḍ sɛan ‘’lḥeqq’’ imi argaz-agi ur yessemɣar ara iman-is : yettɣimi deg leqhawi, ileɛɛeb duminu akked medden akken llan ; ur yessemɣar ara iman-is. Yettruḥu ɣer lexla-s ixeddem-itt. Yiwet n tikkelt mi d-yuɣal, dɣa, deg lexla, yuɣ lḥal inehher-d aɣyul, yewwi-d fell-as isɣaren. Deg ubrid mi iteddu s axxam, yemlal-d kra n yiṛumyen, ttnadin fell-as. Sseqsa-t ɣef wanda ara afen Mouloud Mammeri, meɛna netta ur asen-yerri ara. Ihi, dduklen yid-s ttqessiren. Acu kan mi akken ttmeslayen gar-asen, wehmen s tmussni n umeksa am wagi. Armi dayen yewwḍ Dda Lmulud s axxam-is i asen-yenna tidet.